Учествовао је у борбама Банијског одреда, јула 1942. године, против непријатеља на Мославачкој гори и уништењу постројења за експлоатацију нафте у Гојлу. После тога, завршио је Виши партијски курс и у новембру упућен у Далмацију, где је примио дужност заменика команданта Треће далматинске бригаде. С бригадом је учествовао у борбама око Врлике, Сиња и Книна. У Четвртој непријатељској офанзиви 1943. године, његова бригада је, у саставу Главне оперативне групе Врховног штаба НОВЈ, учествовала у борбама за осигурање рањеника на Неретви и њиховом преносу преко Прења, а учествовала је и у борбама током Пете непријатељске офанзиве, маја и јуна 1943. године.